Source: https://www.riigiteataja.ee/kohtulahendite_liigitus.html?jaotus=juur.206106663.206106668.206106773&kokkuvotted=false&jaotusedVaikimisiAvatud=
Timestamp: 2020-02-28 22:02:42+00:00
Document Index: 1695480

Matched Legal Cases: ['Riigikohus ', '§ 215', 'Riigikohus ', '§ 40', 'Riigikohus ', 'kohus ', 'Riigikohus ', '§ 40', 'Riigikohus ', 'Riigikohus ', '§ 41', 'Riigikohus ', 'Riigikohus ', '§ 188', 'Riigikohus ', 'kohus ', 'Riigikohus ', '§ 5', '§ 39']

3-1-1-118-97 Riigikohus 25.11.1997
Tuvastanud, et kohtualuse teos puuduvad selle kuriteo tunnused, mille toimepanemises teda süüdistatakse, on kohtul tarvis otsustada, kas isiku käitumine vastab mõne muu kuriteo tunnustele ja kui vastab, kas teda on võimalik selles kuriteos süüdi tunnistada KrMK § 215 sätteid kohaldamata.
Kui kohtuotsuses ei ole täpselt märgitud, millises süüdistuses kohtualune on süüdi, millises aga õigeks mõistetud, võib see olla kriminaalmenetluse seaduse oluline rikkumine.
3-1-1-105-97 Riigikohus 25.11.1997
KrK § 40 lg 3 alusel on karistuste liitmine võimalik üksnes juhul, kui eelmise kohtuotsusega on mõistetud ärakandmisele kuuluv karistus.
Kui isikule on mõistetud üks vabadusekaotuslik karistus enne, teine karistus aga pärast eelmise kohtuotsuse tegemist toimepandud kuritegude eest, kulgeb mõlema karistuse kandmise tähtaeg samaaegselt seni, kuni on möödunud lühemas vabadusekaotuses seisneva karistuse tähtaeg. Teisisõnu: säärasel juhul on ärakandmisele kuuluvaks karistuseks pikema tähtajaga vabadusekaotus.
Isiku ülekuulamine tunnistajana ja kaitsja osavõtuta ajal, mil ta on juba süüdistatava menetlusseisundis, kuid kui kohtuotsuses ei ole tuginetud niisugusele ülekuulamisel antud ütlustele, ei pea olema kriminaalmenetluse seaduse oluline rikkumine.
3-1-1-81-97 Riigikohus 26.08.1997
Kui ringkonnakohus mõistab esimese astme kohtu poolt süüdimõistetu õigeks samade tõendite teistsuguse hindamise tõttu, peab ta kummutama esimese astme kohtu poolse tõendite kogumi ja üksikute süüstavate tõendite käsitluse ning tema tehtud õiguslikud järeldused. Selle nõude eiramine võib tähendada kohtuotsuses motiivide puudumist ja seetõttu kriminaalmenetluse seaduse olulist rikkumist.
3-1-1-78-97 Riigikohus 19.08.1997
Karistuse mõistmisel mitme kohtuotsuse järgi kuuluvad karistused liitmisele. Kergema karistuse lugemine kaetuks raskema karistusega osutab sel juhul juhindumisele KrK § 40 lg 1 sätetest ja tähendab kohaldamisele mittekuulunud kriminaalseaduse kohaldamist.
3-1-3-23-97 Riigikohus 05.08.1997
täitemenetluse lõpetamise alus
Esimese astme kohtu otsuse täitmine tekitatud kahju hüvitamise osas enne kriminaalasja arutamist apellatsiooni korras on täitementluse lõpetamise, mitte aga osaliselt täidetud kohtuotsuse tühistamise alus.
3-1-3-20-97 Riigikohus 27.05.1997
Kriminaalmenetluse seaduse oluliseks rikkumiseks võib olla see, kui kohtuotsuse resolutiivosas on märgitud, et lõplik karistus KrK § 41 lg 1 alusel mõistetakse karistuste osalise liitmise teel, tegelikult liidetakse karistused aga täies ulatuses.
3-1-3-13-97 Riigikohus 13.05.1997
Kohtualuse õigeksmõistmise motiveerimata jätmine on kriminaalmenetluse seaduse oluline rikkumine.
Nõudmine üle anda vara, millele nõudmise esitajal puudub nii tõeline kui ka oletatav õigus, võib moodustada väljapressimise, mitte aga omavoli.
3-1-1-34-97 Riigikohus 01.04.1997
Kehavigastuse tekitamise tahtlust kinnitavate tõendite mittearvestamise motiveerimata jätmine ringkonnakohtu poolt võib olla kriminaalmenetluse seaduse oluline rikkumine.
Kannatanult vara äravõtmine võla katteks võib omavoli (KrK § 188) moodustada vaid juhul kui süüdlasel oli õigus nõuda vara üleandmist laenulepingust tulenevalt ja ära võetud vara väärtus on vastavuses võla suurusega.
3-1-1-19-97 Riigikohus 18.02.1997
Huligaansusest raskemad kuriteod, mis on toime pandud huligaansel ajendil, tuleb kvalifitseerida ainult vastava raskema kuriteona; ideaalkonkurents huligaansusega sel juhul puudub. Seevastu huligaansusest vähem ohtlikud teod, mis on toime pandud huligaansel ajendil, võivad olla hõlmatud KrK §-s 195 sätestatuga.
Ringkonnakohus peab esimese astme kohtu otsuses sisalduva kuriteo kvalifitseerimisega mittenõustumist motiveerima. Selle nõude eiramine on kriminaalmenetluse seaduse oluline rikkumine ja toob kaasa ringkonnakohtu otsuse tühistamise.
3-1-1-18-97 Riigikohus 18.02.1997
Isiku kohtu alla andmine ja süüdimõistmine kuriteo eest, milles tema süüdistamine on eeluurimisel lõpetatud, kuid vastav määrus on tühistamata, tähendab KrMK § 5 lg 1 p-s 10 sätestatu ignoreerimist. Kuna niisugune eksimus on AKKS § 39 lg-s 3 nimetamata, pole see ringkonnakohtu seisukohalt kriminaalmenetluse seaduse oluline rikkumine, mistõttu ringkonnakohtul puudub õigus saata kriminaalasi uueks arutamiseks esimese astme kohtule. Sellisel juhul tuleb kohtualune õigeks mõista.